**Juan Tizón Herreros**, nado na Coruña no 23 de xaneiro do 1895 e finado en Porto no 25 de decembro do 1945, foi un escritor e político galego, exiliado durante a guerra civil española

Traxectoria
-----------

Traballador do ferrocarril, militou no PSOE e na UXT como dirixente da agrupación socialista local da Coruña. Trasladouse a Monforte de Lemos por mor do seu traballo e foi elixido secretario local do Sindicato Nacional Ferroviario da UXT. Nas eleccións municipais do 12 de abril de 1931 foi elixido concelleiro de Monforte polo PSOE, e dous días máis tarde presentouse no concello co resto dos concelleiros republicanos electos e foi nomeado alcalde provisional. Saíu elixido deputado do PSOE ás Cortes nas eleccións xerais de 1931 pola provincia de Lugo, mais por irregularidades na provincia repetíronse as eleccións e perdeu a acta. Detido durante a revolución de 1934 pasou algún tempo en prisión. Alcalde de Monforte de Lemos do 18 de marzo ao 20 de xullo de 1936, intentou organizar a resistencia local á sublevación do exército formando unha milicia local e incautando armas pero tras declararse o estado de guerra e a ocupación das rúas da cidade pola Garda Civil tivo que fuxir co primeiro tenente de alcalde Miguel Chapel Salgueiro.

No inverno de 1939 pasou a Portugal por Celanova e foi trasladado a un refuxio seguro en Porto polo avogado Antonio Ribeiro da Silva, de Viana do Castelo. En Porto estivo en casas da amigos, entre eles Mário Soares ou Luís Alves Carvalho e Herculana de Carvalho, onde recibiu unha nova identidade, **Luís Ferreira**. Residiu na avenida de Boavista, nunha casa de hóspedes rexentada por Teresa Brandao. En 1942 aparece na listaxe de pasaxeiros do vapor Nyassa, na expedición organizada pola Junta de Ayudas a los Refugiados Españoles (JARE) e a embaixada de México en Portugal, pero non conseguiu saír. Viaxou por cidades de Portugal, desde onde enviou cartas e tarxetas postais á familia coa identidade falsa de Herminia, e escribiu poesias, novelas e contos. Durante a súa estancia en Portugal traballou para os servizos secretos ingleses. Coa saúde quebrada polos anos de persecución e clandestinidade en Galiza morreu no Porto o 25 de decembro de 1945 e foi soterrado no panteón da familia Alves de Carvalho, na freguesia de Bonfim.

En Monforte déuselle por morto durante toda a época franquista, ao terse fusilado unha placa dunha fonte por el inaugurada.

Obras
-----

Como escritor publicou en castelán o libro de relatos *Espiando al diablo* en 1925 e escribiu entre 1937 e 1938 o poema satírico en galego *Seis cregos escollidos (Versos divinos)*, publicado postumamente no ano 2000 por Xesús Alonso Montero.

No 2010 a Fundación Luis Tilve recompilou e publicou toda a súa obra inédita, baixo o título: *Juan Tizón Herreros. El pensamiento hecho palabra*. Neste libro recóllense dúas obras de teatro de carácter social (*Casta Maldita* e *Civilización*), dous relatos (*El cristo del hallazgo* e *Persecución*, este último recopilado polo seu xenro Raúl Solleiro Mella, no que se recollen as experiencias da súa fuga tralo alzamento militar), diversos artigos, e unha extensa biografía feita pola historiadora Rosa María López González.

Notas
-----

1. ↑  "Trozos de historia ferroviaria" *La Voz de Galicia*.
2. ↑  *El Orzán*, ano XIV, número 3938, 9 de xuño do 1931, páxina 4. BVPH
3. ↑  "El 14 de abril en Monforte", *La Voz de Galicia*, Monforte, 28-10-2006, p. l5.
4. ↑  "Arquivo histórico do Congreso dos Deputados de España". Arquivado dende o orixinal o 24 de setembro de 2015. Consultado o 31 de agosto de 2021.
5. ↑  Noticia na portada do semanario "El Combate" 30 de setembro do 1934
6. ↑  *El Día de Alicante*, ano XX, número 5720, 26 de setembro de 1934, páxina 1. BVPH
7. ↑  Casas refuxio no Porto
8. ↑  "Más luz sobre la vida de Juan Tizón" *La Voz de Galicia*.
9. ↑  *El Orzán*, número 2291, 26 de setembro do 1925, páxina 2. BVPH
10. ↑  "Xesús Alonso Montero editará en mayo la obra inédita de Juan Tizón Herreros" Arquivado 20/03/2015, en Wayback Machine. *La Voz de Galicia*.
11. ↑  *El pensamiento hecho palabra. Juan Tizón Herreros*. Fundación Luis Tilve, Ed. ISBN 978-84-95773-17-3

Véxase tamén
------------

### Bibliografía

* *Claridade* Fundación Luís Tilve, setembro de 2007. Especial homenaxe.
* Alonso Montero, Xesús (2006). *Os escritores galegos ante a guerra civil española*. Galaxia. ISBN 978-84-8288-979-5.
* Couceiro Freijomil, Antonio (1951-53). *Diccionario bio-bibliográfico de escritores* (en castelán). Bibliófilos Gallegos.

### Ligazóns externas

* Alcaldes de Monforte*(en castelán)*.
* 

* Juan Tizón na páxina web *Nomes e Voces*.

|  |  |  |
| --- | --- | --- |
| Predecesor:**Alfonso Espinosa Feijoo** |  **Alcalde de Monforte de Lemos** 1931 | Sucesor:**Justo Mazaira Noguerol** |
| Predecesor:**Álvaro Rodríguez Pérez** |  **Alcalde de Monforte de Lemos** 1936 | Sucesor:**Alfredo Hermida Losada** |

|  |  |
| --- | --- |
| Control de autoridades | 
* Wd: Q3394907
* BNE: XX1453910
* DSBE: 5126\_tizon-herreros-juan
* Arquivo Histórico de Deputados (1810-1977): 113120

 |